CELEX: 62012TN0473
Language: et
Date: 2012-11-01 00:00:00
Title: Kohtuasi T-473/12: 1. novembri 2012 . aastal esitatud hagi — Aer Lingus versus komisjon

26.1.2013   
            
            
               ET
            
            
               Euroopa Liidu Teataja
            
            
               C 26/51
            
         1. novembri 2012. aastal esitatud hagi — Aer Lingus versus komisjon
   (Kohtuasi T-473/12)
   2013/C 26/104
   Kohtumenetluse keel: inglise
   
      Pooled
   
   
      Hageja: Aer Lingus Ltd (Dublin, Iirimaa) (esindajad: barrister K. Bacon, barrister D. Scannell ja solicitor A. Burnside)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada (või teise võimalusena osaliselt tühistada) komisjoni 25. juuli 2012. aasta otsus riigiabi juhtumis SA.29064 (2011/C) (ex 2011/NN) — Iirimaa kohaldatud lennureisijatasu diferentseeritud määrad; ja
            
         
               —
            
            
               mõista hageja kohtukulud välja kostjalt.
            
         
      Väited ja peamised argumendid
   
   Hagi põhjenduseks esitab hageja viis väidet.
   
               1.
            
            
               Esimene väide, et kostja rikkus õigusnormi, järeldades vaidlustatud otsuses, et madalam maksumäär kujutab endast ebaseaduslikku riigiabi. Komisjon tegi eelkõige vea, kui ta iseloomustas kõrgemat maksumäära kui „tavalist”, kui tuleb kindlaks määrata, kas madalam maksumäär kujutab endast valikulist soodustust. Kuna kõrgem maksumäär oli EL õiguse vahetult kohalduvate sätete kohaselt kehtetu, ei saa seda korrektselt käsitleda selleks otstarbeks „tavalise” viitemäärana. Samadel põhjustel tegi komisjon vea, kui ta järeldas, et madalamat maksumäära kohaldanud lennuettevõtjad said soodustust, mis on 8 eurot reisija kohta.
            
         
               2.
            
            
               Teine väide, et isegi kui komisjon iseloomustas korrektselt madalamat maksumäära riigiabina ELTL artikli 107 lõike 1 tähenduses, siis nõue, et madalamat maksumäära kohaldanud lennuettevõtjad tagastaksid riigiabi olukorras, kus samal ajal tuli tagasi maksta kõrgema määraga maks, rikub õiguskindluse, tõhususe ja hea halduse põhimõtet. Seega on vaidlustatud otsus riigiabi tagasinõudmise osas vastuolus nõukogu määruse (EÜ) nr 659/99 (1) artikliga 14.
            
         
               3.
            
            
               Kolmas väide, et kostja rikkus õigusnormi ja tegi faktivea, kui ta tuvastas, et madalamat maksumäära kohaldanud lennuettevõtjad on saanud väidetavat riigiabi summas 8 eurot reisija kohta, ning sellel alusel nõudis riigiabi tagastamist olukorras, kus komisjon tunnistas, et maksukoormus võis jääda reisijate kanda, kes seeläbi olid peamised madalamast määrast kasu saajad.
            
         
               4.
            
            
               Neljas väide, et kuna on võimatu tagasiulatuvalt 8 eurot tagasi küsida nendelt reisijatelt, kes madalamast maksumäärast kasu said, toimib riigiabi tagasinõudmine antud olukorras kui lisamaks asjaomastele lennuettevõtjatele, ja kujutab seeläbi endast nende lennuettevõtjate ebaseaduslikku karistamist, mitte aga väidetava riigiabi andmise eelse olukorra taastamist. See on ebaproportsionaalne ja rikub võrdse kohtlemise põhimõtet, ning sellest tulenevalt rikub nõukogu määruse (EÜ) nr 659/99 artiklit 14.
            
         
               5.
            
            
               Viies väide, et kostja ei andnud mingit või siis piisavat põhjendust riigiabi tagasinõudmisele, ning mille alusel see riigiabi moodustab summa 8 eurot reisija kohta.
            
         
      (1)  Nõukogu 22. märtsi 1999. aasta määrus (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT L 83, lk 1, ELT eriväljaanne 08/01, lk 339)